หุ้นกู้เงินดอลล์สผ.เกลี้ยงดันโครงสร้างเงินกู้แกร่ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — PTTEP แก้มปริ ขายหุ้นกู้เงินเหรียญสหรัฐเกลี้ยง ดันโครงสร้างเงินกู้แกร่ง พร้อมรับมือทุกสถานการณ์ 
นายชัชวาล เอี่ยมศิริ รองผู้จัดการใหญ่สายงานการเงินและบัญชี บริษัท ปตท. สำรวจและผลิตปิโตรเลียม (PTTEP) หรือ ปตท.สผ. เปิดเผยว่า เมื่อวันที่ 4 ส.ค.บริษัทประสบความสำเร็จในการขายหุ้นกู้เงินเหรียญสหรัฐวงเงินรวมทั้งหมด 700 ล้านเหรียญสหรัฐ หรือประมาณ 2.24หมื่นล้านบาท 
สำหรับหุ้นกู้เงินเหรียญสหรัฐครั้งนี้แบ่งเป็น 500 ล้านเหรียญสหรัฐ ขายในต่างประเทศ และ 200 ล้านเหรียญสหรัฐ ขายให้กับนักลงทุนสถาบันในประเทศไทย ซึ่งเป็นการขายหุ้นกู้เงินเหรียญสหรัฐเป็นครั้งแรกในประเทศไทย และได้รับการตอบรับจากนักลงทุนเป็นอย่างดี 
“ถือเป็นความสำเร็จอย่างมากในการขายหุ้นกู้เงินตราต่างประเทศในประเทศไทยที่นักลงทุนสถาบันให้การตอบรับอย่างดี ขณะเดียวกันยังได้รับการสนับสนุนทั้งจากธนาคารแห่งประเทศไทย (ธปท.) และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เป็นอย่างดี” นายชัชวาล กล่าว
อย่างไรก็ตาม หลังขายหุ้นกู้รอบนี้แล้ว ทำให้สัดส่วนหนี้สินต่อทุน (D/E) ของบริษัทเพิ่มขึ้นมาอยู่ที่ 0.54 เท่า จากก่อนหน้าอยู่ที่ 0.39 เท่า 
นอกจากนี้ ยังทำให้โครงสร้างเงินกู้ของบริษัทมีความแข็งแกร่ง โดยหลังขายหุ้นกู้ครั้งนี้เสร็จบริษัทจะมีหนี้ในรูปเงินเหรียญสหรัฐประมาณ 3 หมื่นล้านบาท และมีหนี้ในรูปเงินบาท 4 หมื่นล้านบาท และจะมีความยืดหยุ่นมากขึ้นโดยเฉพาะในเรื่องของความผันผวนจากอัตราแลกเปลี่ยน เพราะหากกรณีที่ค่าเงินบาทแข็งค่าขึ้นบริษัทก็จะมีหนี้ในรูปเงินเหรียญสหรัฐไว้รับมือ เพราะในโครงสร้างรายได้ของบริษัทก็จะเงินได้ในรูปเงินเหรียญสหรัฐ ซึ่งอาจได้รับผลกระทบจากบาทแข็งค่า
ราคาหุ้น PTTEP ปิดตลาดวานนี้ที่153 บาท ไม่เปลี่ยนแปลง